# A morgó zsémbes.

Hol volt, hol nem volt, volt egyszer egy morgó zsémbes, irigy, haragos leány. Jankának hitták.

Csodálatos teremtése volt ez a jó Istennek. Bosszankodott, hogy a zöld fák nem voltak vörösek és a kék ég nem volt zöld; a havat feketének kívánta, napfényes időben esőt akart, és mikor esett, még haragosabb volt, mint rendesen.

Ez a Janka kiállhatatlan egy morgó zsémbes leány volt. Futott is tőle mindenki, a gyermekek, az embernyi emberek, ifjak és öregek egyaránt menekültek előle, sőt még a láncz-eb is kerül­te. A madarak abbahagyták az éneket, ha bement a kertbe, vagy künn járt a mezőn, és este a hold a felhők mögé bújt, mikor őt meglátta, mivel félt a haragos ábrázatától...

Jankának az sem volt jó, hogy neki mindig csak meggondolva két lábán kellett járni és állni, és sem a levegőben nem repülhetett, sem a vízben nem úszhatott.

- Óh, - kiáltott fel sokszor - ha én sas lehetnék és keringhetnék odafent a légben; vagy akár hal, és ringathatnám magamat a kristályos habokban, avagy vidáman szökdécselő őzike valahol a sötét erdőben!

Egy napon, mikor Janka különös rossz kedvében volt, ottkinn sétált a kertben. Egyszerre csak leereszkedett éppen az orra elejbé egy csúnya pókháló. Janka dühös lett, megkapta a pókhálót és darabokra tépte. Avval tovább akart menni, mikor a fű közül, a hol éppen állott, egy finom hang szólalt meg:

- Janka, kedves Janka, köszönöm ezerszer, hogy megmentetted az életemet, mikor a pókhálót széttépted, amelyikben megfogva függtem! Meghálálom jóságodat. Én értek a varázsoláshoz. Kívánj akármit, betelik a kívánságod.

A hang egy kis aranyos cserebűlyé volt, a melyik fénylő szemecskéjével az álmélkodó Jankára sandalított. Janka átallotta megmondani, hogy ő neki esze ágában sem volt, hogy az aranyos cserebűly életét megmentse, - inkább a fejét kevélyen hátravetve, szólt:

- Hát jó! Ha te varázsolni tudsz, akkor halld: én sas szeretnék lenni!

Alig hangzott el a Janka kívánsága, azonnal sas lett és fölemelkedett a felhők felé.

Ez volt csak szép! Maga alatt látta a föld gazdag virágszőnyegét, maga fölött pedig a kéklő eget... a nap áttündökölt a bíborszínű felhőkön át. Este a csillagokat, mint fehér gyöngyöket, vagy mint piros rubintokat, közel látta tündökölni, és szárnyai a nap sugaraiban fürödtek. Az ég és föld minden pompáját láthatá, csak a tenger mélyébe nem bírt behatolni a tekintete. A tenger zöld színben játszott; a halak hol kidugták, hol behúzták fejeiket, mintha gúnyolód­nának, s mintha mondanák: „Légy csak te ott fenn, te szegény madár! Jobb nekünk itt lenn: itt van csak élet, itt van csak öröm!”...

Irigységgel telve a halak boldogságán, röpködött Janka föl s alá a tenger tükre felett és gondolta:

- Óh, milyen szép volna úszkálni ott a tenger mélyében!

Erre egyet gondolt és elrepült a kertbe, a hol az aranyos cserebűly üldögélt egy bokor alatt.

- Kedves bogárkám, - szólt - én nem akarok tovább sas lenni: változtass engem át hallá.

- Jól van, legyen meg a te kívánságod, - mondá a varázserejű aranyos cserebűly, - csak repülj a tenger tükre fölé, közel a vízhez, hogy szárnyad csapása a vizet érintse.

A sas erre elrepült és arany ponty lett belőle.

Csakhamar ott úszkált vígan, kedvtelten a tenger mélységes mélyében, és elgondolta, hogy mégis csak legszebb az élet a vízben. Ott úszkált alant, csodálatos erdőkön és ligeteken keresztül, a melyekben csodálatos virágok pompáztak tündöklő színekben. Eleven virágok ölelve nyújtották ki fénylő karjaikat a merev szirtek körül; tüzesnyelvű kígyók iramodtak el nyílsebességgel a hullámokon keresztül... Ott ültek mélyen a tengeri szüzek atenger fenekén és fontak csillagkoszorúkat hollófekete hajfürtjeikből, s szikrázott és fénylett a tenger tündéri fényben... Ez csodálatos, soha nem látott fény volt.

Egy egész nap boldog volt Janka. De amint egyszer a víz színén, a part mellett fölbukkant, egy erdőt pillantott meg véletlenül. Fiatal őzikék szökdécseltek vidáman a zöld lombos fák között, gerliczék turbékoltak és édelegtek a szélső fa ágán s tarka-barka pillangók sütkéreztek a nap melegében...

- Mégis hűvös van itt a vízben egy kicsit, - mondta Janka. - Aztán elég is volt ez a vízi élet. Jobb szeretnék én őz lenni!

Alig mondta ki ezeket a szavakat, már ott ült az aranyos cserebűly a tenger partján, haragos, szikrázó szemekkel nézett rá s így szólt:

- Hát legyen a te kívánságod szerint.

Erre Janka őzzé változott át s egy iramodással a zöld erdőben termett. Nagyon tetszett itt neki az élet. A források olyan vígan csörgedeztek a köveken, a vadászkürtök olyan vidáman hang­zottak a csaliton át... Este a holdfényben tündérek vonultak az erdőn keresztül, s a hol el­haladtak, ragyogának a fák csodálatos fényben.

- Eh, nem sokat ér ez sem, nem gyönyörködtet már az erdei élet! - mondta Janka egy pár nap múltán.

Csak madarak ne röpködtek volna a levegőben, a kik énekelték: „Mégis legszebb itt fent magasan a légben.” És csak ne lettek volna a halacskák, a kik suttogták: „Mégis legszebb itt alant a vízben”... Csak ne lakozott volna irigység a Janka szívében.

Sebesvágtatva rohant az őz a bogárhoz és mondta neki:

- Aranyos cserebűly, változtass át engem hamarosan olyan teremtménnyé, amelyik tud repülni is, úszni is meg futni is, tetszése szerint.

Erre a bogarat elöntötte a méreg, s minden fénye eltűnt.

- Jól van, - szólt haraggal, - betöltöm a kívánságodat, de engem többet nem látsz!

Avval nyomban elrepült más tájékra, a hol nincs elégedetlen, morgó zsémbes lény.

És Janka? Janka libává változott át. Most aztán fölrepülhetett a legmagasabb kertkerítésre, úszhatott egy kicsiny, zavaros tavon, futhatott dülöngélve egy egész mezőn. Liba maradt teljes életében... tudott repülni, úszni, meg futni tetszése szerint.